b'\n_START_ARTICLE_\nSimeria Veche, Hunedoara\n_START_SECTION_\nA\xc8\x99ezare\n_START_PARAGRAPH_\nLocalitatea Simeria Veche este situat\xc4\x83 pe malul drept al Streiului, la aproximativ 1\xc2\xa0km de v\xc4\x83rsarea acestuia \xc3\xaen r\xc3\xa2ul Mure\xc8\x99.\n_START_SECTION_\nIstoric\n_START_PARAGRAPH_\nEste una din primele zece localitati atestate documentar \xc3\xaen jude\xc8\x9bul Hunedoara, fiind men\xc8\x9bionat\xc4\x83 \xc3\xaen anul 1276 sub denumirea de \xe2\x80\x9ePiski\xe2\x80\x9d sau \xe2\x80\x9ePispeki\xe2\x80\x9d (Geografia istoric\xc4\x83 a Ungariei \xc3\xaen epoca Huniazilor, volumul V, Budapesta, 1890\xe2\x80\x931913)._NEWLINE_Legenda spune c\xc4\x83 \xc3\xaen Simeria Veche a existat pe vrenmuri o m\xc3\xa2n\xc4\x83stire de c\xc4\x83lug\xc4\x83ri\xc8\x9be cu numele de \xe2\x80\x9eSzent M\xc3\xa1ria\xe2\x80\x9d, de unde toponimul localit\xc4\x83\xc8\x9bii s-ar fi transformat \xc3\xaen \xe2\x80\x9eSimeria\xe2\x80\x9d. (Istoria rom\xc3\xa2nilor din Ardeal \xc8\x99i Ungaria, Nicolae Iorga, Bucure\xc8\x99ti, 1915)._NEWLINE_Denumirea de Simeria Veche o poart\xc4\x83 din anul 1900, an \xc3\xaen care Ministerul Afacerilor Interne din Ungaria a dispus, pentru a nu se face confuzie de nume, ca noua a\xc8\x99ezare \xc3\xaenfiin\xc8\x9bat\xc4\x83 \xc3\xaen jurul nodului de cale ferat\xc4\x83 (inaugurat \xc3\xaen 1866) s\xc4\x83 se numeasc\xc4\x83 \xe2\x80\x9eSimeria\xe2\x80\x9d._NEWLINE_R\xc4\x83scula\xc8\x9bii condu\xc8\x99i de Horea, Clo\xc8\x99ca \xc8\x99i Cri\xc8\x99an au incendiat c\xc3\xa2rciumile aflate l\xc3\xa2ng\xc4\x83 podul de la Strei (1784), iar la 8\xe2\x80\x939 februarie 1849 Simeria Veche a fost teatrul luptelor dintre generalii J\xc3\xb3zef Bem \xc8\x99i Anton Freiherr von Puchner, la b\xc4\x83t\xc4\x83lia de la podul peste Strei particip\xc3\xa2nd peste 11.000 de combatan\xc8\x9bi, b\xc4\x83t\xc4\x83lia \xc3\xaencheindu/se cu victoria maghiarilor. B\xc4\x83t\xc4\x83lia a fost un punct de cotitur\xc4\x83 \xc3\xaen cursul luptelor dintre austrieci maghiari, \xc8\x99i a pornit evenimentele, \xc3\xaen urma c\xc4\x83rora for\xc8\x9bele austriece au fost alungate din Transilvania, p\xc3\xa2n\xc4\x83 la sf\xc3\xa2r\xc8\x99itul lui martie 1849, de c\xc4\x83tre for\xc8\x9bele maghiare._NEWLINE_La mijlocul sec.\xc2\xa0XIX, mai sus de podul peste Strei, func\xc8\x9biona o instala\xc8\x9bie de dragat \xc8\x99i sp\xc4\x83lat nisipul aurifer din albia r\xc3\xa2ului._NEWLINE_La balastiera de pe r\xc3\xa2ul Strei, situata la aproximativ\xc2\xa00,5\xc2\xa0km de sat s-au descoperit dou\xc4\x83 spade medievale \xc8\x99i un topor de factur\xc4\x83 avar\xc4\x83 din sec.\xc2\xa0VII\xe2\x80\x93VIII, piese aflate \xc3\xaen posesia Muzeului Jude\xc8\x9bean din Deva (Repertoriul arheologic al jude\xc8\x9bului Hunedoara, Sabin Adrian Luca, editura Altip, Alba Iulia, 2005).'